Frank Aaen (EL), 1999-04-13:
Igen har vi jo et lovforslag, hvor højresiden i Folketingssalen bare lader pengene fosse ud af statskassen og denne gang flere hundrede millioner over en årrække.
Det er jo lærerigt.
Det er bare lidt trivielt, for sådan har vi faktisk nu gennem flere år kunnet gøre regnestykket op: Når der skal bruges penge, er højrefløjen på pletten, men når der skal skaffes penge, vil man ikke være med.
Derfor er vi selvfølgelig imod det her, som vi var imod finanslovaftalen og imod det misbrug af penge, der skete i forbindelse med finanslovaftalen med højrefløjen.
For det andet er vi principielt imod enhver lempelse af goodwillbeskatningen, og jeg vil godt gøre opmærksom på - igen specielt over for højrefløjen - at et af de helt centrale elementer i selskabstømmeriet jo bl.a. var misbrug
af goodwillbeskatningen, altså muligheden for at undgå beskatning på den baggrund. Og selv om jeg er sikker på, at vores skatteminister gør en ihærdig indsats for at begrænse skaden på det her område, er det alligevel sådan, at vi mener, at man overhovedet ikke igen skal begynde at åbne den bane i skattelovgivningen, at der kan spekuleres i at kalde noget goodwill og på den måde få det beskattet anderledes, end hvis det kaldes noget andet. Derfor er jeg helt enig, når bl.a. Arbejderbevægelsens Erhvervsråd gør opmærksom på, at hermed skabes der altså en asymmetri i forhold til andre aktiver, hvorved de parter, der køber og sælger, vilkårligt kan aftale, at det her kalder de goodwill i stedet for at kalde det noget andet og på den måde spekulere i skattesystemet, og jeg er glad for, at det er optrykt i bemærkningerne.
Og som der også står i
bemærkningerne, er det her med til at gøre vores skattesystem yderligere komplekst og uigennemskueligt og gå imod de ellers ofte udtalte ønsker om at forenkle og generalisere skattereglerne.
Og det er heller ikke noget, vi ser for første gang; det ser vi faktisk også helt systematisk, når højresiden skal have fat i vores skattelovgivning: For at sikre nogle små fordele for vennerne i erhvervslivet, dem, der har gjort det til en industri at spekulere i vores skattesystem, hjælper man aktivt med at få indført nye mærkelige særordninger, særordninger og særordninger for på den måde at skabe endnu et godt forretningsgrundlag for de revisorer og advokater, som har gjort det til deres livsopgave at hjælpe både disse mennesker og sig selv med at spekulere i skattesystemet.
Vi synes, det er meget uklogt at åbne for den slags.
Vi er klar over, at der foreligger en aftale, men vi mener sådan set, at specielt med hensyn til goodwillbeskatningen burde alle efter de senere års erfaringer holde sig langt væk, når der er tale om at lempe beskatningen på det felt.
Vi er altså af flere årsager stærkt imod dette lovforslag.
Jeg betvivler ikke skatteministerens hensigt om at være ordentlig, men jeg ville nok selv være lidt varsom med at reklamere for meget med ordentligheden i, at man gennemfører en asymmetri i skattelovgivningen, som gør, at købere og sælgere fremover kan spekulere i at kalde mest muligt af salgssummen for goodwill og på den måde udskyde den beskatning, som ellers skulle være trådt i kraft med det samme, hvis ikke man havde kunnet få den henstand med goodwillbeskatningen, som indføres her.
Det, der er kernen i det, er jo, at man kalder en del af afståelsessummen for goodwill, for i jo højere grad man gør dét, jo mere kan man udskyde en del af skattebetalingen, og det koster altså nogle hundrede millioner kroner for statskassen over de følgende år, og dét ville jeg altså nok ikke lige kalde ordentligt.
Men at det er med ført hånd, er jeg helt med på, for det er aftalt under finanslovforhandlingerne. Så vil jeg gerne spørge ministeren, om han kan bekræfte, at de partier, der fik det her ind i aftalen, ser det som et første skridt i retning af deres egentlige mål, nemlig at fjerne enhver form for beskatning af indtægter fra goodwill, at det for deres vedkommende altså bare er skridt et, og at man gerne vil have skridt to og tre, så snart der er politisk flertal for det i Folketinget.